Letošnji Teden otroka bo potekal pod sloganom **»OTROK – NEPOPISAN LIST«**. Ob tej priložnosti se moramo vprašati, ali lahko najdemo kakšne vzporednice med otroštvom nekoč in danes. Na prvi pogled bi rekli, da težko; toliko se je spremenilo – tehnologija, način vzgoje, tempo življenja. Edino, kar ostaja enako, je samo bistvo »biti otrok«.

Vsak otrok se rodi kot nepopisan list, vendar je njegovo odraščanje neločljivo povezano s časom, v katerem živi, pa tudi z vzgojo, šolskim sistemom, družbo in okoljem, ki ga obkroža. Kljub temu pa osnovne potrebe otrok skozi desetletja ostajajo nespremenjene. Vsi otroci, ne glede na čas in prostor, potrebujejo ljubezen, občutek varnosti, topel in zdrav dom. Potrebujejo igro, znanje, druženje z vrstniki, spodbudo, oporo, pomoč ter priložnosti za razvoj svojih talentov in interesov.

**Letošnja tema Tedna otroka nas tako opominja, kako pomembno je, da otrokom omogočimo pogoje za srečno in izpolnjujoče otroštvo.**

Tudi na naši šoli bodo v tem tednu potekale različne dejavnosti:

* prihod v šolo v nenavadnih oblačilih (7. 10.);
* zbiralna akcija papirja (8. in 10. 10.);
* sprejem prvošolcev v šolsko skupnost (10. 10.);
* učenci pripravijo jedilnik za ves teden;
* kino dan v OPB;
* pravljično jutro v JV;
* teden brez domačih nalog (1. triletje);
* brez domačih nalog v četrtek in petek (2. in 3. triletje);
* kostanjev piknik v OPB;
* pouk v naravi – učenje v naravi, pod drevesom, šolskimi mizami itd.;
* igralni dan;
* začetek dneva s pravljico;
* šolski radio;
* obisk podjetja Tanin (9. 10.);
* obisk uredništva Posavskega obzornika (10. 10.);
* predavanje Odzvali smo se klicu domovine Slovenije (8. 10.);
* bralna čajanka (8. 10.).

Polona Trebše, koordinatorica Tedna otroka na šoli